b"\n_START_ARTICLE_\nJosep Sard\xc3\xb3 i Cass\xc3\xa0\n_START_SECTION_\nBiografia\n_START_PARAGRAPH_\nJosep Sard\xc3\xb3 va n\xc3\xa9ixer el 16 d'octubre de 1848 al n\xc3\xbamero 1 de la pla\xc3\xa7a del Castell. Els seus pares es deien Joan Sard\xc3\xb3 i Anna Cass\xc3\xa0, ambd\xc3\xb3s naturals de Calonge. Des de molt jove va mostrar una gran afici\xc3\xb3 per la m\xc3\xbasica, i aix\xc3\xb2 va fer que l'any 1863, Josep Sard\xc3\xb3 fos inscrit per formar part de la futura cobla de Joaquim Costa Illa, segons un contracte que van signar el mestre i una s\xc3\xa8rie de pares o mecenes per tres anys. Joaquim Costa era natural de Palafrugell, per\xc3\xb2 havia tingut connexions amb el mestre Pep Ventura durant la seva estada a Figueres. Josep Sard\xc3\xb3 era el m\xc3\xa9s petit dels 12 alumnes que van formar aquella cobla. En acabar el contracte amb en Costa, se'n va fer un altre, ara amb Joaquim Jovanet i Bosch, de Canet de Mar, l'any 1866. En el fons, era una continuaci\xc3\xb3 de la cobla de Costa. Josep Sard\xc3\xb3 va ser l'\xc3\xbanic alumne de Jovanet que va arribar a compondre. _NEWLINE_A part de participar en ambdues cobles, va arribar a crear una orquestra, que ell mateix va dirigir, i tamb\xc3\xa9 un cor, que possiblement f\xc3\xb3ra un dels cors de Clav\xc3\xa9. _NEWLINE_L'any 1869, Josep Sard\xc3\xb3, de fam\xc3\xadlia republicana, va participar en el Foc de la Bisbal, a la Bisbal d'Empord\xc3\xa0, on va servir a les ordes de Pere Caim\xc3\xb3. Es guanyava la vida treballant  de taper, si b\xc3\xa9 la m\xc3\xbasica era un complement important, perqu\xc3\xa8 tocava la trompeta i va arribar a crear una escola de solfeig oberta als nens i les nenes del poble._NEWLINE_Casat amb Marianna Vilar Pag\xc3\xa8s al 22 de juny del 1868, quan tots dos tenien 20 anys, van tenir set fills: Jacinta (1869), Margarita (1871), Ginesa (1872), Camila (1876), Pere (1879) Anicet (1882) i Joaquim (1886). Tres d'ells van morir ben joves, les nenes Margarita, Ginesa i Camila. Margarita, la segona de la casa, va morir a les sis setmanes de vida, per\xc3\xb2 m\xc3\xa9s dura va ser la mort de les altres dues, ja que eren m\xc3\xa9s grans: Ginesa va morir als sis anys i Camila, als dos. Aix\xc3\xb2 va fer que coincidissin en l'any, el 1878, encara que no pas en el mes: Camila va morir el 21 de juliol i Ginesa, el 16 de desembre. Davant la p\xc3\xa8rdua de les dues filles, Josep Sard\xc3\xb3 va compondre dues marxes f\xc3\xbanebres molt emotives, que es van tocar en els respectius enterraments. Despr\xc3\xa9s de ser executades per \xc3\xbaltima vegada al cementiri, ell mateix va recollir les partitures i les va estripar all\xc3\xa0 mateix perqu\xc3\xa8 no fossin tocades mai m\xc3\xa9s._NEWLINE_Va compondre sardanes i ballets per a la seva agrupaci\xc3\xb3 musical. Va escriure composicions per a tres o quatre veus, de les quals destaquen Nuvolada, La Santa llibertat i Voretes de la Muga. Tamb\xc3\xa9 va compondre m\xc3\xbasica religiosa i peces per ajudar, ja fos a gent del poble o pels afectats d'un terratr\xc3\xa8mol a M\xc3\xa0laga, sense oblidar les seves estudiantines i les composicions anuals dedicades a la joiosa nit de Pasqua Florida._NEWLINE_Els seus quatre fills van continuar, m\xc3\xa9s o menys, la seva estima per la m\xc3\xbasica. Jacinta va participar en la coral de l'Orfe\xc3\xb3 Llevant\xc3\xad. Pere va tocar el piano al casino La Fraternitat i, posteriorment, a partir de 1924, al casino Foment Agr\xc3\xadcola i Industrial. Per al nou casino va fundar i dirigir una coral, l'Orfe\xc3\xb3 Llevant\xc3\xad, que va sobreviure fins a l'any 1936, amb l'esclat de la Guerra Civil espanyola. Anicet, que es va establir a Viena, on feia de periodista i professor d'idiomes, tocava el piano i la guitarra i va compondre algunes peces, com El rosal -dedicat al seu germ\xc3\xa0 Pere i en tres idiomes: castell\xc3\xa0, catal\xc3\xa0 i franc\xc3\xa8s- i la can\xc3\xa7\xc3\xb3 vienesa Mein Platz ist dort unten in Grinzing (La meva pla\xc3\xa7a \xc3\xa9s just sota Grinzing). Joaqu\xc3\xadm va tocar el contrabaix, per complementar el seu germ\xc3\xa0 al piano, va fer d'ajudant de direcci\xc3\xb3 a l'Orfe\xc3\xb3 Llevant\xc3\xad i, en jubilar-se, va fer algunes composicions, com Torre Valentina, Enrica, Melangia, Tot floreix a la masia o Antonet._NEWLINE_Josep Sard\xc3\xb3 va morir a Calonge, a la casa del carrer Nou, el 13 de desembre de 1893. El seu enterrament va ser una gran manifestaci\xc3\xb3 popular._NEWLINE_L'any 2011, durant la inauguraci\xc3\xb3 de la rehabilitaci\xc3\xb3 i ampliaci\xc3\xb3 de l'Escola de M\xc3\xbasica de Calonge, l'Ajuntament va decidir posar-ne el nom a una de les sales. _NEWLINE_El seu n\xc3\xa9t, Adri\xc3\xa0 Sard\xc3\xb3 i Parals, ha continuat la seva estela musical. Adri\xc3\xa0 Sard\xc3\xb3 \xc3\xa9s instrumentista de viol\xc3\xad, director d'orquestra i coral i compositor. A m\xc3\xa9s \xc3\xa9s qui va crear l'Escola de M\xc3\xbasica, que des del 2011 porta el seu nom."